ACORDO ADOPTADO POLO PLENO DO CONCELLO DE VIGO EN SESIÓN ORDINARIA DO 5.04.18
ADMINISTRACIÓN LOCAL — Municipal — Vigo (Outros documentos, notificacións e informacións públicas, 09/05/2018)

O Pleno do Concello de Vigo en sesión ordinaria do 5 de abril do 2018 ten adoptado o seguinte acordo: “PRIMEIRO. En aplicación do sinalado no parágrafo terceiro do artigo 46.4 da Lei 9/2017, de 8 de novembro, de Contratos do Sector Público, créase no ámbito da Administración municipal do Concello de Vigo e dos seus organismos ou entidades dependentes que teñan o carácter de poderes adxudicadores o Órgano Independente de Recursos Contractuais do Concello de Vigo como órgano administrativo unipersoal especializado e independente en materia de recursos contractuais. SEGUNDO. O Órgano Independente de Recursos Contractuais do Concello de Vigo será competente para: a) O coñecemento e resolución dos recursos especiais en materia de contratación mencionados no artigo 44 da Lei 9/2017, de 8 de novembro. b) A adopción de decisións en relación coas medidas cautelares do artigo 49 da Lei 9/2017, de 8 de novembro, que se soliciten no marco do procedemento da letra a). c) A resolución das reclamacións e cuestións de nulidade plantexadas por infracción das normas da Lei 31/2007, de 30 de outubro, sobre procedementos de contratación nos sectores da auga, a enerxía, os transportes e os servizos postais, e para a adopción das medidas cautelares de carácter provisional previstas no artigo 103 da mesma norma. A competencia mencionarase nos Pregos de Cláusulas Administrativas Particulares ou documento de contido análogo, identificando o órgano ante o que deben interpoñerse os recursos e as medidas cautelares. O Órgano Independente de Recursos Contractuais do Concello de Vigo será competente respecto de calquera outra competencia que atribúa a este tipo de órganos a normativa da Unión Europea, a estatal básica ou a autonómica. TERCEIRO. O réxime de lexitimación, iniciación do procedemento, interposición, efectos da interposición, notificacións e comunicacións, inadmisión, tramitación, resolución e efectos da resolución dos recursos especiais en materia de contratación e das solicitudes e adopción de medidas cautelares ante o Órgano Independente de Recursos Contractuais rexerase polos preceptos básicos da lexislación de contratos do sector público -Lei 9/2017, de 8 de novembro-; polas súas normas básicas de desenvolvemento -Real Decreto 814/2015, de 11 de setembro- e polas disposicións relativas o funcionamento dos órganos colexiados contidas na Lei 40/2015, de 1 de outubro, de Réxime Xurídico do Sector Público. As mencións que aos diferentes órganos do Estado realizan as normas básicas entenderanse feitas aos que corresponda da Administración municipal. O Órgano Independente de Recursos Contractuais do Concello de Vigo elaborará e aprobará o seu propio regulamento interno e publicarase no «Boletín Oficial da Provincia de Pontevedra». CUARTO. Sen prexuízo da súa plena independencia e autonomía funcional o Órgano Independente de Recursos Contractuais adscríbese organicamente á Concellería delegada competente en materia de contratación que prestará apoio administrativo e o dotará o dos medios persoais e materiais precisos para o cumprimento das funcións. QUINTO. Cando o volume ou especificidade dos asuntos así o aconsellen o Órgano Independente, na súa composición, configurarase como órgano colexiado mediante Resolución da Alcaldía. SEXTO. Sen prexuízo do que poida establecer a lexislación autonómica e conforme os artigos 46.4 e 45.3 da LCSP, o titular do Órgano Independente de Recursos Contractuais nomearase polo Pleno a proposta do concelleiro delegado competente en materia de contratación. O nomeamento realizarase en funcionario de carreira do Concello de Vigo ou dos seus organismos autónomos pertencente a un corpo ou escala para cuxo acceso sexa requisito necesario o título de licenciado ou grado en dereito; deberá ter desempeñado a súa actividade profesional por tempo superior a quince anos, preferentemente no ámbito do Dereito Administrativo relacionado coa contratación pública. SÉTIMO. A proposta de nomeamento do apartado anterior, realizarase previo procedemento de libre designación en atención á especial responsabilidade e cualificación profesional do posto. OITAVO. O nomeado terá carácter independente e inamovible e non poderá ser relevado do seu posto senón polas causas sinaladas no artigo 45.4 da LCSP. O nomeamento será de seis anos sen prorroga; expirado o prazo, continuará no exercicio da súas funcións ata a toma de posesión do novo membro. NOVENO. Mediante Resolución do concelleiro delegado competente en materia de contratación poderanse nomear membros suplentes do Órgano que substitúan o titular en caso de ausencia, vacante ou enfermidade; ostentarán a condición de funcionarios de carreira do Concello de Vigo e reunirán os requisitos sinalados nos apartados Sexto e Sétimo. DÉCIMO PRIMEIRO. O Órgano Independente de Recursos Contractuais constituirase no día da publicación do nomeamento do seu titular no «Boletín Oficial da Provincia de Pontevedra»; iniciará as súas funcións a partires do día seguinte. Os recursos especiais en materia de contratación, as medidas cautelares e os supostos especiais de nulidade que se houberan interposto ou solicitado con anterioridade á constitución do Órgano Independente de Recursos Contractuais corresponderán ao órgano que tivera atribuída tal competencia nesa data. DÉCIMO SEGUNDO. O presente acordo publicarase no «Boletín Oficial da Provincia de Pontevedra» e na páxina web municipal. Constituído o Órgano Independente publicarase no perfil do contratante do Concello de Vigo.” Vigo, 25 de abril de 2018 O alcalde de Vigo Abel Caballero Álvarez